Video: Wetstoepassers deur perlemoenstropers verjaagVermeende perlemoenstropers verlaat die strand nadat lede van die polisie hulle voorgekeer het. (Foto: Skermgreep/Facebook) Tientalle vermeende perlemoenstropers het Donderdag op wetstoepassers by Pearly Beach langs die Overbergse kus toegesak, toe owerhede die stropers probeer vastrek het. ŉ Ooggetuie van die voorval, wat uit vrees vir intimidasie nie geïdentifiseer wil word nie, het vertel dat ŉ klein groepie vermeende perlemoenstropers naby die ou hawe en langs Castle Beach deur wetstoepassers verras en in die see vasgekeer is. “Dit was duidelik dat die ongeveer 15 wetstoepassers die stropers sou vastrek sodra hulle die water met hul buit verlaat. Daar moes van hul meelopers op die uitkyk gewees het, want toe die stropers na die strand kom, het drie bakkies vol van hul ondersteuners op die toneel aangejaag gekom. Hulle was met klippe, stokke en pangas gewapen en het die wetstoepassers verhinder om teen die stropers op te tree. Gelukkig is geen perlemoen gebuit nie,” het die bron aan Maroela Media gesê. Volgens die bron het talle skote geklap en is een van die beweerde stropers wel deur owerhede gevang. Sy makkers kon egter daarin slaag om hom te bevry en hy is saam met die res van die oortreders vort. “Perlemoenstropery het nou heeltemal handuit geruk. Gister se voorval was iets wat al lank gevrees word en het net weer bevestig dat daar eenvoudig net geen wil is om die misdaad te keer nie,” sê Leo van Dijk, sekretaris van die gemeenskapsdrukgroep Community Against Abalone Poaching (CAAP). Van Dijk meen dit is die gevolg van ŉ voortslepende tekort aan mannekrag, infrastruktuur en die politieke wil om hierdie misdaad te keer. Hy sê die SAPD se vorige ombudsman in die Wes-Kaap, Johan Brand, het meer as twee jaar gelede al in sy verslag oor die bevoegdheid van die SAPD in die Overberg gemeld dat hulle onbevoeg is om die situasie te beheer. “Daarom moet hulp van buite gekry word.” Hy sê as daar dan werklik ŉ tekort aan hulpbronne is, moet daar mos ander planne gemaak en strategieë gevolg word om die misdaad hok te slaan. ŉ Lid van die plaaslike wetstoepassingsowerhede wat ook anoniem wil bly, is nie oortuig dat die stryd teen perlemoenstropers gewen kan word nie. “Ons het eenvoudig nie die mannekrag nie. As ons nie hulp van die provinsiale en nasionale owerhede kry nie, kan ons maar net op klein skaal probeer om stropers vas te trek. Op ons eie sal ons dit nooit gestop kan kry nie – daar is eenvoudig nie genoeg voete op grondvlak nie. Sommige van ons werk dag en nag, maar ons kan nie sonder hulp [oor die weg kom] nie. “Afgesien daarvan dat dit gevaarlik is omdat ons met grootskaalse georganiseerde misdaad te doen het, kan ŉ mens ook net soveel in 24 uur doen. Die departement van omgewingsake het net vier personeellede op Gansbaai – hoe kan hulle iets teen die oormag stropers doen? Daar is dan soms meer as 150 stropers op ŉ keer langs die kus en hulle is goed georganiseer,” het die bron gesê. Kyk die video hier.